Kawasan Persemakmuran Bersama Asia Timur Raya

Kawasan Persemakmuran Bersama Asia Timur Raya (kyūjitai: 大東亞共榮圈, shinjitai: 大東亜共栄圏 Dai-tō-a Kyōeiken) ialah konsep yang dicipta dan disebar luaskan oleh pemerintah dan tentera Empayar Jepun awal zaman Shōwa yang mewakili keinginan untuk mendirikan "blok negara-negara Asia di bawah pimpinan Jepun dan bebas daripada kuasa negara-negara Barat". Ia telah diumumkan dalam perutusan radio bertajuk "Keadaan Antarabangsa dan Kedudukan Jepun" oleh Menteri Luar Negara, Hachirō Arita, pada 29 Jun 1940.
Percubaan Jepun dengan imperialisme kewangan disebut "diplomasi yen" atau "blok yen" yang ditujukan kepada negara-negara jajahan Jepun yang rasmi mahupun separa rasmi. Sepanjang tempoh yang bermula dengan penaklukan Jepun ke atas Taiwan pada tahun 1895 dan tahun 1937 yang ditandai dengan meletusnya Perang Sino-Jepun Kedua, pakar kewangan di Tokyo memimpin dan menyelaras program pembaharuan kewangan di Taiwan, Korea, Manchuria, dan pulau-pulau dalam penguasaan Jepun di Pasifik. Pembaharuan kewangan tersebut bertujuan untuk membina jaringan hubungan ekonomi dan politik. Usaha-usaha tersebut terhenti setelah konsep Kawasan Persemakmuran Bersama Asia Timur Raya gagal sepenuhnya.
Perdana Menteri Fumimaro Konoe mencanang konsep Kemakmuran Bersama Asia Timur Raya dalam usaha mencipta kawasan Asia Timur Raya yang terdiri daripada Jepun, Manchuria, China, dan negara-negara di Asia Tenggara yang menurut Empayar Jepun merupakan aturan antarabangsa baru untuk mencipta "kemakmuran bersama" bagi negara-negara Asia, dalam bentuk perdamaian dan kesejahteraan bersama yang bebas daripada penjajahan dan penguasaan Barat. Antara tujuan pelebaran ketenteraan Jepun termasuk memencilkan Australia dan gerakan-gerakan angkatan laut di Lautan Hindi.
Persemakmuran Bersama Asia Timur Raya hanyalah salah satu konsep dan slogan yang diciptakan untuk membenarkan tindakan ganas Jepun di Asia Timur sejak tahun 1930-an hingga berakhirnya Perang Dunia II. Istilah Kemakmuran Bersama Asia Timur Raya hingga kini diingati sebagai propaganda Empayar Jepun untuk menguasai negara-negara yang ditakluki ketika Perang Dunia Kedua.

Sejarah

Sepanjang Perang Dunia Kedua, sebahagian negara-negara yang diduduki Jepun diperintah oleh pemerintah boneka yang menzalimi penduduk dan ekonomi semata-mata untuk keuntungan Jepun, dengan menunjuk-nunjukkan Asia yang bersatu tanpa pengaruh negara-negara Eropah. Konsep ini dibuat oleh Angkatan Darat Empayar Jepun berdasarkan buah fikiran Jeneral Hachiro Arita yang waktu itu menjawat jawatan Menteri Luar Negara dan pakar strategi angkatan darat.
Konsep Kawasan Persemakmuran Bersama secara rasminya diumumkan oleh Menteri Luar Negara Matsuoka Yosuke dalam wawancara pers 1 Ogos 1940, namun konsep ini bertahun-tahun sebelumnya telah ada dalam berbagai bentuk. Pemimpin-pemimpin Jepun telah sejak lama tertarik dengan konsep yang dalam kenyataannya dapat memperluas kekuasaan Jepun berdasarkan model negara-negara eropah dengan iming-iming membebaskan Asia daripada imperialisme.
Sebelum mengusir kekuasaan imperialisme Barat dari negara-negara Asia, Empayar Jepun memakai slogan "Asia untuk Orang Asia" untuk mengambil hati penduduk setempat. Slogan tersebut merupakan pernyataan anti-penjajah Barat dan menonjolkan imej Jepun sebagai pembela negara-negara Timur. Menurut slogan tersebut, negara-negara Asia hanya untuk orang-orang Asia, dan negara-negara Barat tidak ada yang berhak atas negara-negara Asia.
Menurut Perdana Menteri Shigenori Togo, apabila Kawasan Kemakmuran Bersama berjaya diwujudkan, Jepun akan tampil sebagai pemimpin Asia Timur dan Kawasan Kemakmuran Bersama Asia Timur Raya ialah nama lain untuk Empayar Jepun. Dokumen rahasia berjudul An Investigation of Global Policy with the Yamato Race as Nucleus yang selesai disusun Pemerintah Jepun pada tahun 1943, secara terang-terangan menyatakan bangsa Jepun lebih unggul daripada bangsa-bangsa Asia lainnya, dan menyarankan agar Kawasan Kemakmuran Bersama dipakai untuk menyamarkan maksud sebenarnya Jepun mendominasi seluruh Asia. Konsep Kemakmuran Bersama Asia Timur Raya berakhir dengan sendirinya setelah penyerahan Jepun kepada Pihak Bersekutu.